Oznamy voličom – kde podať námietku, sťažnosť   

Počas víkendu začne petržalská samospráva s distribúciou oznámení o zápise občanov s trvalým pobytom do zoznamu oprávnených voličov a o mieste, čase konania voľby prezidenta. Bezmála 120 tisíc úradných tlačív bude do poštových schránok postupne distribuovať 60 brigádnikov, pričom do 27. februára t.r. bude mať každý volič k dispozícií základné informácie o nadchádzajúcich prezidentských voľbách. V prípade, že niektorým Petržalčanom nebude doručený oznam o zápise do zoznamu voličov, budú sa môcť obrátiť od 2. marca 2009 (pondelok) na Námietkovú kanceláriu, ktorá bude zriadená v priestoroch Miestneho úradu na Kutlíkovej ulici. Pracovníci kancelária budú od občanov prijímať volebné námietky, sťažností každý pracovný deň. 

Petržalský úrad v súvislosti s prípravou na prezidentské voľby žiada občanov o väčšiu zhovievavosť, hlavne o sprístupnenie spoločných priestorov bytových domov pre zástupcov samosprávy za účelom distribúcie úradných oznamov. Okrem toho by si mal každý občan s trvalým pobytom v mestskej časti skontrolovať, či má správne označenú poštovú schránku. Voliči, ktorí budú počas volieb mimo miesta ich aktuálneho trvalého bydliska, v inom regióne Slovenska, môžu požiadať úrad o vydanie voličského preukaz, najneskôr tak však môžu urobiť 20. marca 2009. V záujme čo najširšieho informovania verejnosti bol na oficiálnej stránke samosprávy (www.petrzalka.sk) zriadený samostatný link – Prezidentské voľby 2009, kde voliči nájdu dôležité informácie týkajúce sa volieb hlavy štátu. 

Ľubomír ANDRASSY